CELEX: E2004P0002
Language: el
Date: 2004-05-13 00:00:00
Title: Αίτηση για την έκδοση συμβουλευτικής γνώμης προς το Δικαστήριο της ΕΖΕΣ από το Gulating lagmannsrett με απόφαση της 3ης Μαΐου 2004 του δικαστηρίου αυτού στην υπόθεση Reidar Rasmussen m.fl. κατά Total  E&P Norge AS (Υπόθεση E-2/04)

17.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 40/15
            
         Αίτηση για την έκδοση συμβουλευτικής γνώμης προς το Δικαστήριο της ΕΖΕΣ από το Gulating lagmannsrett με απόφαση της 3ης Μαΐου 2004 του δικαστηρίου αυτού στην υπόθεση Reidar Rasmussen m.fl. κατά Total E&P Norge AS
   (Υπόθεση E-2/04)
   (2005/C 40/08)
   Με απόφαση του Gulating lagmannsrett (Εφετείο του Gulating), Bergen, Νορβηγία, της 3ης Μαΐου 2004, υποβλήθηκε αίτηση στο Δικαστήριο της ΕΖΕΣ η οποία παραλήφθηκε από τη Γραμματεία του Δικαστηρίου στις 13 Μαΐου 2004, για την έκδοση συμβουλευτικής γνώμης στην υπόθεση Reidar Rasmussen m.fl. κατά Total E&P Norge AS, σχετικά με τα ακόλουθα ερωτήματα:
   
               1.
            
            
               Εφαρμόζεται το άρθρο 1 της οδηγίας 77/187/EΟΚ του Συμβουλίου της 14ης Φεβρουαρίου 1977 όταν ένα τμήμα επιχείρησης, εφόσον είναι οργανωμένο ως ανεξάρτητη οικονομική οντότητα, μεταβιβάζεται από μία εταιρεία σε άλλη, και όταν οι ίδιες ή αντίστοιχες δραστηριότητες διεξάγονται από την εξαγοράζουσα εταιρεία και συνδεδεμένη με αυτήν εταιρεία εντός του ιδίου ομίλου εταιρειών; Το γεγονός ότι ορισμένες εργασιακές σχέσεις μεταβιβάζονται άμεσα από τη εκχωρήτρια εταιρεία στην εξαγοράζουσα εταιρεία και άλλες προς τη συνδεδεμένη με αυτήν εταιρεία αποκλείουν την εφαρμογή της οδηγίας;
            
         
               2.
            
            
               Αποκλείεται η εφαρμογή της οδηγίας σύμφωνα με το άρθρο 1 στην περίπτωση που μεταβιβάζονται οι δραστηριότητες συντήρησης και υποστήριξης της επιχείρησης, ενώ δεν μεταβιβάζονται οι δραστηριότητες παραγωγής, και το προσωπικό που ασχολείται με όλες αυτές τις δραστηριότητες εργάζεται ως ομάδα τόσο πριν όσο και μετά τη μεταβίβαση;
            
         
               3.
            
            
               Εφαρμόζεται η οδηγία σύμφωνα με το άρθρο 1 στην περίπτωση μεταβίβασης των δραστηριοτήτων συντήρησης σε μόνιμη υπεράκτια εγκατάσταση για την παραγωγή αερίου και όταν ένα σημαντικό τμήμα του προσωπικού, από απόψεως αριθμού και προσόντων, που εκτελούσε τις εργασίες αυτές στη εκχωρήτρια εταιρεία, μεταβιβάζεται σε αγοραστή ο οποίος συνεχίζει να εκτελεί αυτές τις δραστηριότητες συντήρησης στις ίδιες εγκαταστάσεις βάσει σύμβασης παροχής υπηρεσιών; Αποκλείεται η εφαρμογή της οδηγίας εάν δεν αποκτάται από τον αγοραστή η ιδιοκτησία των εργαλείων και των εγκαταστάσεων που χρησιμοποιούσε το προσωπικό πριν από τη μεταβίβαση, και που συνεχίζει να χρησιμοποιεί μετά τη μεταβίβαση;
            
         
               4.
            
            
               Προκύπτει από το άρθρο 3 παράγραφος 1 της οδηγίας ότι οι εργασιακές σχέσεις μεταβιβάζονται στον εκδοχέα ταυτόχρονα με τη μεταβίβαση της επιχείρησης και δυνάμει της μεταβίβασης αυτής για τους απασχολουμένους εκείνους οι οποίοι δεν έχουν, πριν από το χρόνο της μεταβίβασης, δηλώσει ότι δεν επιθυμούν να εργαστούν για τον εκδοχέα;